It-Tielet Pitazz – Paragrafi 1021-1030 + Tant għandi xewqa kbira li ninħeba li nixtieq li bħallikieku ma kontx neżisti. Inħoss xi ħaġa stramba ġewwa fija timbuttani ninħeba fil-fond kemm jista' jkun sabiex tkun tafni biss il-Qalb ta' Ġesu'. Irrid inkun għamara ċkejkna kwieta fejn Ġesu' jkun jista' jistrieħ. Ma ndaħħal xejn ġewwa li jista' jqajjem lill-Maħbub tiegħi. Il-fatt li jiena moħbija jagħtini ċ-ċans li nikkomunika l-ħin kollu u biss mal-Għarus tiegħi. Nikkomunika mal-ħlejjaq biss sakemm jogħġob lilu. Qalbi saret tħobb lill-Mulej bil-qawwa kollha tal-imħabba, u ma naf l-ebda mħabba oħra, għax kien mill-bidunett li ruħi niżlet hekk fil-fond fil-Mulej bħallikieku fl-uniku teżor tagħha. + Għalkemm minn barra jiena niltaqa' ma' ħafna tbatijiet u kuntrarju ta' kull xorta, dan iżda ma jnaqqas xejn mill-ħajja interjuri tiegħi lanqas għal waqt wieħed, lanqas ma jtellifni l-iskiet intern tiegħi. Ma nibża' xejn li niġi abbandunata mill-ħlejjaq għax, ukoll jekk kulħadd jabbandunani, ma nkunx waħdi, għax il-Mulej miegħi. U ukoll li kieku l-Mulej kellu jistaħba, l-imħabba kienet tkun taf kif tagħmel biex issibu. Għax l-imħabba m'għandhiex bibien jew għassiesa; ukoll il-Kerubin stess, b'għajnejh ta' seqer u bix-xabla taqbad, ma jistax iwaqqaf l-imħabba; hija tibqa' għaddejja ġo d-deżert u s-sħana taħraq, tgħaddi mill-maltemp, ir-ragħad u d-dlam, u tilħaq il-għajn minn fejn tkun ġiet u hemmhekk tibqa' għal dejjem. Kollox għad jispiċċa; imma l-imħabba qatt. + Illum irċevejt xi larinġ. X'ħin kienet telqet is-soru, bqajt naħseb bejni u bejn ruħi, "Suppost niekol il-larinġ minflok nagħmel penitenza u mortifikazzjoni matul ir-Randan Imqaddes? Fuq kollox, qiegħda nħossni daqsxejn aħjar." Imbagħad smajt vuċi ġewwa ruħi, Binti, inti togħġobni iktar jekk tiekol il-larinġ b'ubbidjenza u għax tħobbni milli jekk issum u timmortifika ruħek għax inti trid hekk. Ruħ li tħobbni ħafna għandha tgħix skont ir-rieda Tiegħi. Jiena nafha lil qalbek, u naf li mhix ser tkun sodisfatta b'xejn ħlief b'imħabbti biss. + Ma nafx kif kont ngħix mingħajr il-Mulej Ġesu' spiss iżurni f'dan il-post maqtugħ, jgħallimni, jassigurani, iċanfarni u jwiddibni. Huwa stess jifforma lil qalbi skont ix-xewqat divini Tiegħu u skont ma jogħġbu, imma dejjem b'ħafna tjubija u ħniena. Il-qlub tagħna jinsabu magħqudin qishom qalb waħda. 19 ta' Marzu 1937. Illum ingħaqadt fl-ispirtu mal-Adorazzjoni li tkun qiegħda ssir fid-dar tagħna (Adorazzjoni ta' 40 siegħa fi Krakovja), imma ruħi kienet mimlija turmenti, u biża' stramb kien qed jinfidli qalbi. Minħabba dan, irduppjajt it-talb tiegħi. F'daqqa waħda rajt il-ħarsa ta' Alla nieżla u tasal fil-fond ta' qalbi. Filwaqt li poġġejt bilqiegħda għall-kolazzjon appetituż ħafna, għidt lill-Mulej, "Grazzi għal dawn ir-rigali, imma qalbi qiegħda tmut bix-xewqa li għandha għalik, u xejn ta' din l-art ma baqagħlu togħma għalija. Jiena nixtieq l-ikel ta' mħabbtek." Illum ħassejtni miġbuda minn forza misterjuża sabiex nagħmel xi ħaġa. Irrid nirreżisti din il-ġibda, jew inkella se nħalliha tmexxini ħin bla waqt. 21 ta' Marzu 1937. Ħadd il-Palm. Waqt il-Quddiesa, ruħi kienet mgħaddsa fl-imrar u fit-tbatija ta' Ġesu'. Ġesu' tani x'nifhem kemm kien bata f'dik il-purċissjoni trijonfali. "Osanna" kienet qiegħda tidwi f'qalb Ġesu' bħala l-eku ta' "Sallbu". Ġesu' ppermettieli nħoss dan b'mod speċjali. It-tabib ma ħallinix immur fil-kappella sabiex nattendi għas-Servizz tal-Passjoni, għalkemm kelli xewqa kbira li mmur; iżda, qgħadt nitlob fil-kamra tiegħi stess. F'daqqa waħda smajt il-qanpiena fil-kamra ta' maġenb tiegħi, u jiena mort u tajt is-servizz tiegħi lil persuna marida serjament. Meta mort lura fil-kamra tiegħi, f'daqqa waħda rajt lill-Mulej Ġesu', li qalli, Binti, inti għoġobtni iżjed meta tajtni dak is-servizz milli kieku qgħadt titlob għal żmien twil. Jiena weġibt, "Imma jiena tajt dan is-servizz lill-pazjent u mhux lilek, Ġesu'." U l-Mulej weġibni, Iva, binti, imma dak li inti tagħmel mal-proxxmu tiegħek, tagħmlu Miegħi. + O Ġesu' tiegħi, agħtini l-għerf, agħtini moħħ li jkun kbir u mdawwal bid-dawl Tiegħek, u dan biss, sabiex jiena nkun nista' nsir nafek aħjar, O Mulej. Għax iktar ma nsir nafek aħjar, iktar insir inħobbok bil-ħerqa, Inti li Inti l-uniku oġġett ta' mħabbti. Fik tegħreq ruħi; fik tinħall qalbi. Ma nafx inħobb bil-ftit, imma biss bis-saħħa kollha ta' ruħi u l-ħerqa sħiħa ta' qalbi. Inti stess, O Mulej, kebbist din l-imħabba tiegħi għalik; fik qalbi għerqet għal dejjem.
Djarju ta' Swor Fawstina – It-3 Pitazz (par.1021-1030)